เตรียมจำหน่ายพันธบัตรออมทรัพย์ รุ่นออมเพิ่มสุข 15 มิถุนายนนี้
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ เปิดเผยว่า การจำหน่ายพันธบัตรออมทรัพย์ รุ่นออมเพิ่มสุข บนวอลเล็ต สบม. วงเงิน 10,000 ล้านบาท ได้จำหน่ายครบวงเงินเรียบร้อยแล้วในวันแรก โดยจะมีการจำหน่ายพันธบัตรอีกครั้ง วงเงิน 45,000 ล้านบาท ผ่านธนาคารตัวแทนจำหน่ายทั้ง 4 แห่ง ได้แก่ ธนาคารกรุงเทพ ธนาคารกรุงไทย ธนาคารกสิกรไทย และธนาคารไทยพาณิชย์ แบ่งเป็นการจำหน่ายให้แก่ประชาชน วงเงิน 40,000 ล้านบาท จำนวน 2 รุ่นอายุ ได้แก่ รุ่นอายุ 5 ปี อัตราดอกเบี้ยแบบขั้นบันไดเฉลี่ยร้อยละ 2.90 ต่อปี และรุ่นอายุ 10 ปี อัตราดอกเบี้ยแบบขั้นบันไดเฉลี่ยร้อยละ 3.60 ต่อปี จำกัดวงเงินรายละไม่เกิน 10 ล้านบาท เริ่มจำหน่ายตั้งแต่วันที่ 15 - 19 มิถุนายน 2565 และจะเริ่มจำหน่ายแบบไม่จำกัดวงเงิน ตั้งแต่วันที่ 20 มิถุนายนเป็นต้นไป ภายใต้วงเงินที่เหลือจากช่วงแรก พร้อมจำหน่ายให้แก่นิติบุคคลที่ไม่แสวงหากำไร วงเงิน 5,000 ล้านบาท ในอัตราดอกเบี้ยแบบขั้นบันไดเฉลี่ยร้อยละ 3.30 ต่อปี สำหรับผู้สนใจสามารถสอบถามได้ที่ธนาคารตัวแทนจำหน่ายทั้ง 4 แห่ง